Zweli Mkhize

Zwelini Lawrence Mkhize (sündinud 2. veebruaril 1956 Pietermaritzburgis) on Lõuna-Aafrika Vabariigi poliitik (Aafrika Rahvuskongress) ja arst.

Zweli Mkhize lõpetas 1982. aastal Natali Ülikooli bakalaureusekraadiga meditsiini ja kirugia erialal. 1983. aastal oli ta internatuuris McCordsi haiglas Durbanis. 

1984–1986 töötas ta Edendale'i haiglas Pietermaritzburgis. 1986. aastal oli ta sunnitud eksiili minema. Seejärel töötas arstina Svaasimaal ja Zimbabwes. 1991. aastal pöördus ta pagendusest tagasi ja töötas lühikest aega Themba haiglas. 1991. aasta lõpul avas ta Pietermaritzburgis erapraksise. 

1994–2004 oli ta KwaZulu-Natali provintsi Tervisenõukogu liige ja 2005–2009 Rahanduse ja Majanduse Nõukogu liige. 6. maist 2009 kuni 22. augustini 2013 oli ta KwaZulu-Natali provintsi peaminister. 2012. aasta detsembrist kuni 2017. aasta detsembrini oli Aafrika Rahvuskongressi peavarahoidja. 27. veebruarist 2018 kuni 25. maini 2019 oli ta Lõuna-Aafrika Vabariigi ühisvalitsemise ja traditsiooniliste asjade minister. 30. maist 2019 kuni 5. augustini 2021 oli Zweli Mkhize Lõuna-Aafrika Vabariigi tervishoiuminister.Zweli Lawrence Mkhize, Dr South African Government

2021. aasta juunis saatis president Cyril Ramaphosa Zweli Mkhize eripuhkusele pärast väiteid, et tema ministeerium sõlmis koroonaviiruse vastase võitlusega seotud lepinguid sideettevõttega, mida hoidsid kontrolli all tema endised kaaslased.President Cyril Ramaphosa places Minister Zweli Mkhize on special leave South African Government, 8. juuni 2021

5. augustil 2021 teatas Zweli Mkhize tervishoiuministri ametikohalt tagasiastumisest.Mkhize's resignation letter: 'I am resigning to bring stability to health department' news24.com, 5. august 2021. Vaadatud 28. juulil 2025

2021. aasta septembris avaldatud politsei eriuurimisüksuse aruandest selgus, et toona Zweli Mkhize juhitud tervishoiuministeerium allkirjastas riigihankeid sideettevõttega Digital Vibes, mis oleks pidanud alustama pandeemiavastaseid kampaaniaid. Kuid need umbes 150 miljonit randi (9 miljonit eurot) kulutati mittesihipäraselt ja see võimaldas rikastada kahte Zweli Mkhize sugulast ja tema poega Dedani Mkhizet. Politseiuurijad nõudsid Zweli Mkhize suhtes sanktsioone ja tema endise direktori Anban Pillay vastutusele võtmist.Summary of Siu's Report Into The R150 Million Digital Vibes Scandal nCino KYC South Africa blog, 12. oktoober 2021

 Viited 

Kategooria:Lõuna-Aafrika Vabariigi poliitikud
Kategooria:Tervishoiuministrid
Kategooria:Sündinud 1956